OBH 2972/1995.
Az állampolgári jogok országgyűlési biztosa általános helyettesének jelentése
Előadó: dr. Almási Eszter

Az eljárás megindítása

	A panaszos beadvánnyal fordult az állampolgári jogok országgyűlési biztosához, melyben a férje halálos balesetével kapcsolatos rendőrségi eljárást kifogásolta, ezt követően panaszát kiterjesztette az ügyészségi eljárásra is. Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16.§ (1) bekezdése alapján Hivatalomhoz bárki fordulhat, akit valamely hatóság eljárása, ennek során hozott határozata illetve a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló jogorvoslati lehetőségeket már kimerítette, illetve jogorvoslati lehetőség nincs számára biztosítva.

A megállapított tényállás

	Panaszos férje 1994. szeptember 14-én tragikus közúti balesetet szenvedett. Kerékpárral haladt át egy kereszteződésen, amikor egy tehergépjármű elütötte. A balesettel érintett tehergépkocsi vezetője ellen halálos közúti baleset okozásának vétsége miatt a Győri Rendőrfőkapitányság Közlekedési Osztálya nyomozást rendelt el, amelyet azután bűncselekmény hiányában megszüntetett. A határozat alapjául Igazságügyi Műszaki Szakvélemény szolgált.
 	A Győr-Moson-Sopron Megyei Főügyészség a nyomozást megszüntető határozatot az ügyben keletkezett nyomozás irataival együtt a panaszos kérelmének megfelelően felülvizsgálta. A panaszos ügyvédje felkérésére újabb szakértői vélemény született, majd ennek hatására az eredetileg kirendelt szakértő is kiegészítette állásfoglalását. Az eljárás folyamán benyújtott panaszok következtében minden, egymást követően született,  nyomozást megszüntető döntést felülvizsgáltak.
	 A Legfőbb Ügyészség a BME IMSZB Igazságügyi Felülvéleménye és a tanúvallomások alapján megállapította, hogy kétséget kizáróan nem dönthető el, hogy a baleset a tehergépkocsi vezetőjének felróható szabályszegéssel ok okozati összefüggésben áll-e. Így a nyomozást bizonyítékok hiányában szüntette meg.

A vizsgálat megállapításai

	A bűncselekmény gyanújával kapcsolatos adatok mérlegelését a büntetőeljárásról szóló 1973. évi I. törvény 5.§ (1) bekezdése a nyomozó hatóságok, illetve az ügyészség, vádemelés esetén pedig a bíróság hatáskörébe utalja, minthogy a tényállás tisztázását az eljáró hatóságok feladatává teszi. Ennek megfelelően az országgyűlési biztos nem mérlegelheti a nyomozás során felmerült bizonyítékokat, csak azt állapíthatja meg, hogy a hatóság a jogszabályoknak, végső soron az Alkotmánynak megfelelően járt-e el, a hatóságok intézkedése vagy intézkedésének elmulasztása okozott-e alkotmányos visszásságot.
	A rendelkezésre álló iratok alapján megállapítottam, hogy a panaszos beadványait a rendőrség által folytatott nyomozások törvényességét felügyelő ügyészség, illetve a Legfőbb Ügyészség is megvizsgálta, ennek során mérlegelte a felmerült bizonyítékokat, és megtette a hatáskörébe utalt intézkedéseket. A szakértői vélemény megkérdőjelezésére a nyomozó hatóság igazságügyi felülvélemény készüléséről gondoskodott. Az ügyben nem merült fel a mérlegelési jogkörrel kapcsolatos mulasztás, nem állapítható meg tehát az, hogy az eljárt hatóságok intézkedése vagy mulasztása alkotmányos visszásságot okozott. 
	A leírtakra tekintettel megállapítottam, hogy a beadványban leírt panasz ügyében az Obtv. alapján nincs hatásköröm további vizsgálat folytatására.

Budapest, 1996. október 1.

Dr. Polt Péter